Stadig flere yngre barn sliter med å sove – skal man tro mengden resepter som skrives ut på sovepiller.

– Du skal ikke måtte gå på sovemedisiner når du er så liten. Det eneste unntaket er om barnet har spesifikke nevrologiske tilstander, men dette er sjelden, sier Børge Sivertsen, seniorforsker og søvnekspert ved Folkehelseinstituttet.

– Må ikke presse medikamenter på barn

SKEPTISK: Søvnekspert Børge Sivertsen mener leger bør være restriktive i å gi små barn sovemedisiner. Foto: Even Norheim Johansen / NRK

På kun ett år har bruken av sovemedisin blant barn i alderen 5 - 9 år økt med 20 prosent, viser tall NRK har hentet fra Reseptregisteret.

I 2016 fikk 2999 barn resept på sovemedisiner, mens det i 2017 var 3642 barn som tok piller for å sove.

– Friske barn som sover dårlig skal ikke gå på sovemedisin. Dette er ikke en aldersgruppe man skal presse medikamenter på, sier Sivertsen til NRK.

Fra 2007 til 2017 har bruken av sovemedisin blant barn under 14 år, økt med 174 prosent.

Økningen av barns bruk av sovemedisin: Ekspandér faktaboks 2007: 0 - 4 år: 268

5 - 9 år: 1307

10 - 14 år: 2413 2016: 0 - 4 år: 711

5 - 9 år: 2999

10 - 14 år: 5366 2017: 0 - 4 år: 812

5 - 9 år: 3624

10 - 14 år: 6493 Kilde: Folkehelseinstituttet

Det er rekordhøy bekrefter Sivertsen. Han tror økningen først og fremst kommer av endrede holdninger til sovemedisin.

Alltid trøtt? Les denne artikkelen

– Vi ser en viss økning i forekomst av søvnvansker, vi sover dårligere enn før. Men for de minste er det jo foreldrene som gir sovemedisinene. Det er nok en mer positiv holdning til bruk av noen sovemedisiner i befolkningen, særlig når det gjelder søvnhormonet melatonin, sier Sivertsen.

– På tide å se nærmere på medikamentbruken

IKKE VANEDANNENDE: Fagdirektøren i Legemiddelverket, Steinar Madsen, presiserer at det ikke er noen markant økning i vanedannende sovemedisin blant barn. Foto: Statens legemiddelverk

Han får støtte av fagdirektøren i Legemiddelverket, Steinar Madsen.

– Økningen henger nok i stor grad sammen med økende bruk av melatonin hos barn som får ADHD-medisin. Søvnvansker er en vanlig bivirkning av sentralstimulerende legemidler. Melatonin er et bedre alternativ enn andre legemidler, sier Madsen til NRK.



Han opplyser at det samlet sett ikke har vært noen vesentlig økning i bruken av vanedannende sovemidler blant barn.

Artikkelen fortsetter under filmen

VANSKELIG: Barn forteller om hvordan mobilen påvirker søvnen. Du trenger javascript for å se video. VANSKELIG: Barn forteller om hvordan mobilen påvirker søvnen.

Petter Brelin, leder i Norsk Forening for Allmennmedisin, mener det er på tide å se på sammenhengen mellom barn som går på ADHD-medisin og som får melatonin.

– Jeg mistenker at økningen er knyttet til at flere barn får ritalin som ofte kan føre til søvnproblemer. Det er en uheldig utvikling, sier Brelin til NRK.

FHI: – Ikke godkjent for bruk hos barn

Melatonin er et søvnhormon kroppen til vanlig produserer selv. Når solen går ned og det er på tide å bli trøtt, setter hormonsenteret i hjernen i gang produksjonen av døgnrytmehormonet.

Av alle sovemidler på det norske markedet, er det hormonpillen som har økt mest – med 565 prosent på ti år.

Les også: Derfor får du ikke sove

Økningen er størst blant de under 19 år, til tross for at legemiddelet ikke er godkjent til bruk hos barn.

– Det blir markedsført som kroppens naturlige hormon, men vi i Folkehelseinstituttet er svært skeptisk til at melatonin det brukes hos barn. Medikamentet er kun godkjent til bruk for pasienter over 55 år. Det er problematisk, sier Sivertsen.

REKORDMANGE: Aldri før har så mange barn fått søvnhormonet melatonin for å sove. Foto: Caroline Drefvelin / NRK

Han presiserer at barn som ikke får sove først og fremst krever arbeid, - ikke en «quick fix».

– Mange barn sliter med søvn og det er hardt arbeid for foreldrene, men det er ikke noen «easy fix» å gi melatonin. Vi vet ingenting om langtidseffektene av melatonin for denne aldersgruppen, og noen forskere hevder at ved å tilføre kroppen kunstige mengder melatonin forstyrrer man kroppens egenproduksjon, sier Sivertsen.